ثنا اعجاز وايي پېښور هايکورټ يې نوم د اي سي اېل څخه لرې کولو امر کړی
د پښتون ژغورنې غورځنګ (پي ټي اېم) مخکښ مشره او فعاله ثنا اعجاز وايي د پېښور هايکورټ امر کړی چې د هغې نوم دې د سفري بندېزونو د نوملړ (اي سي اېل) څخه لرې کړی شي.
کراچۍ — وي اوای ډيوه سره په خبرو کې اعجاز وويل، د هغې نوم تېر کال د دسمبر په مياشت کې په اي سي اېل کې اچول شوی ؤ. هغه وايي یواځې دهغې نه بلکې د پي ټي اېم د مشرانو منظور پشتين، سېد عالم محسود، علي وزیر، محسن داوړ او بلال مسید نومونه هم په اي سي اېل کې اچول شوي وو. اعجاز زياته کړه هغه بيا د مارچ په مياشت کې پېښور هايکورټ ته تللې چې نوم يې بې د کوم شرط څخه لرې کړی شي خو وايي هغې ته اول عدالت د پينځه، پينځه، ملينه روپو دوه مچلکو ويلي خو بيا يې عدالت ته د دغو روپو کمولو خواست کړی او عدالت ته يې د يو، يو ملين روپو دوه مچلکې جمع کړي دي. اعجاز وايي په دوی تورونه لګول شوي وو چې دوی د رياست، رياستي ادارو او حکومت پرضد د کرکې وېناګانې کړي او د هغې په اساس د دوی نومونه په اي سي اېل کې اچول شوي وو. اغلې وايي د پېښور هايکورټ مشر قاضي وقار احمد سېټهـ د هغې د نوم د اي سي اېل څخه لرې کولو امر کړی دی او اوس هغه په تمه ده چې عدالت اړونده ادارو ته امر وکړي چې هغه د سفري بندېزونو د نوملړ څخه بهر کړي. نوموړې زياتوي دوی د سياسي غړي په توګه په دې رياست کې ژوند کوي دوی د عدالتي کاروايانو څخه نه ويريږي خو ادارې د دوی پرضد قانون کاروي او جبر پرې کوي. هغې وويل دوی د پي ټي اېم هلې ځلې دوامداره ساتي خو د دوی پرضد قانون او ائین کارول کيږي خو د دې هر څه باوجود به دوی کله هم د خپل حق غوښتنې نه په شا نه شي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.